32006R1795
L 341/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1795/2006 НА КОМИСИЯТА
от 6 декември 2006 година
за откриване на тарифната квота за 2007 година за внос в Европейската общност на някои стоки с произход от Норвегия, получени в резултат на преработка на земеделски продукти, попадащи в обхвата на Регламент (ЕО) № 3448/93 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 3448/93 на Съвета от 6 декември 1993 г. за определяне на търговския режим, приложим за някои стоки, получени от преработката на селскостопански продукти (1), и по-специално член 7, параграф 2 от него,
като взе предвид Решение 2004/859/EО на Съвета от 25 октомври 2004 г. за сключване на Споразумение под формата на размяна на писма между Европейската общност и Кралство Норвегия относно протокол 2 към Двустранното споразумение за свободна търговия между Европейската икономическа общност и Кралство Норвегия (2), и по-специално член 3 от него,
като има предвид, че:
(1)
Протокол 2 към Двустранното споразумение за свободна търговия между Европейската икономическа общност и Кралство Норвегия (3), както и протокол 3 към Споразумението за ЕИП (4) определят търговските договорености за някои земеделски и обработени земеделски продукти между договарящите се страни.
(2)
Протокол 3 към Споразумението за ЕИП, изменен с Решение № 138/2004 на Съвместния комитет на ЕИП (5), предвижда нулева митническа ставка, приложима към някои води, подсладени със захар или други подсладители или ароматизатори, класифицирани с код по КН 2202 10 00, и някои други безалкохолни напитки със съдържание на захар, класифицирани с код по КН ех 2202 90 10.
(3)
Нулевата митническа ставка за въпросните води и други напитки бе временно отменена за Норвегия със Споразумението под формата на размяна на писма между Европейската общност и Кралство Норвегия относно протокол 2 към Двустранното споразумение за свободна търговия между Европейската икономическа общност и Кралство Норвегия (6), оттук нататък наричано „споразумението“, одобрено с Решение 2004/859/EО на Съвета. Съгласно точка IV от съгласувания протокол към споразумението, безмитният внос на стоки с кодове по КН 2202 10 00 и ex 2202 90 10, произхождащи от Норвегия, следва да се разрешава само в рамките на освободената от мито квота, докато, що се отнася до количествата, внасяни извън разпределената квота, следва да се заплаща мито.
(4)
Необходимо е тарифната квота за 2007 г. да бъде отворена за въпросните безалкохолни напитки. Съгласно статистическите данни, осигурени на Комисията, годишната квота за 2006 г. за тези продукти, отворена с Регламент (ЕО) № 2028/2005 на Комисията (7), е изчерпана на 31 октомври 2006 г. Във връзка това, съгласно точка IV от съгласувания протокол към споразумението, тарифната квота за 2007 г. следва да бъде увеличена с 10 %.
(5)
С Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (8) се утвърждават правилата за управление на тарифните квоти. Уместно е да се предвиди, че тарифната квота, отворена с настоящия регламент, трябва да бъде управлявана в съответствие с тези правила.
(6)
Мерките, предвидени в настоящия регламент, са в съответствие със становището на Управителтелния комитет по хоризонталните въпроси, засягащи търговията с преработени продукти, които не са изброени в приложение I към Договора,
ПРИЕ НАСТОЯЩИЯ РЕГЛАМЕНТ:
Член 1
1. От 1 януари до 31 декември 2007 г. тарифната квота на Общността, посочена в приложението, се отваря за стоките, произхождащи от Норвегия и изброени в списъка в посоченото приложение, при условията, посочени в него.
2. Правилата за произход, взаимно прилагани по отношение на изложените в приложението стоки, следва да бъдат посочени в протокол 3 към Двустранното споразумение за свободна търговия между Европейската икономическа общност и Кралство Норвегия.
3. За количествата, внесени извън определения за квотата обем, се прилага преференциално мито в размер на 0,047 EUR/литър.
Член 2
Тарифната квота на Общността, спомената в член 1, параграф 1, се управлява от Комисията в съответствие с членове 308a, 308б и 308в от Регламент (ЕИО) № 2454/93.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 декември 2006 година.